Cifra oficială anunţată de Prefectura Covasna a fost 15.000 de participanţi, în timp ce organizatorii marşului spun că au fost 120.000 de oameni, unele televiziuni maghiare anunţând chiar 200.000 de participanţi

Zeci de mii de maghiari au participat duminică la Marșul pentru Autonomie, care s-a desfășurat pe o distanță 54 de kilometri a DN 11, între localitățile Chichiș și Brețcu din judeţul Covasna. Organizat de Consiliul Național Secuiesc (CNS), mitingul a beneficiat de co-organizare din partea UDMR și a adunat oamenii în cele 14 localităţi covăsnene de pe DN 11. Partidul Civic Maghiar şi Partidul Popular al Maghiarilor din Transilvania, bisericile istorice maghiare şi mai multe oranizaţii nonguvernamentale au susținut marșul pentru autonomie.

Oficial, 15.000 de participanți, neoficial mult mai mulți

În jurul orei 12, organizatorii anunțau aproximativ 70.000 de persoane participante la marș, o oră mai târziu numărul anunțat a crescut la „peste 100.000” și la final a ajuns la 120.000. Pe de altă parte, Prefectura Covasna a transmis că numărul final şi oficial al participanților la marș a fost de 15.000, cifră stabilită în baza informațiilor venite de la Poliție și Jandarmerie, aflate pe teren pe DN 11 și în fiecare punct al manifestării.

„Acesta este cifra oficială care a reieșit din sistemul nostru special de numărătoare. Diferența dintre datele noastre și cele comunicate de organizatori este foarte mare, dar ei au tot interesul să umfle aceste cifre, dar ceea ce am comunicat noi este oficial”, a declarat prefectul de Covasna, Dumitru Marinescu, legat de faptul că diferența dintre 15.000 și 120.000 este una uriașă.

Forțele de ordine au informat că marșul s-a desfățurat pașnic și nu s-au înregistrat incidente deosebite, însă două persoane au necesitat îngrijiri medicale, pe fondul problemelor de sănătate pe care le aveau.

Circulație bară la bară și ore de infern pe DN11

Chemați la marș din toate părțile, oamenii au blocat parțial circulația pe DN 11. Aici s-au aflat, tot timpul, Poliția și Jandarmeria, și chiar dacă s-a încercat o fluidizare a traficului, timp de câteva ore mersul cu mașina pe DN11 a fost dezastruos, circulându-se bară la bară, cu pauze multe și dese. În jurul orei începerii manifestărilor – adică 10,30-11, traficul de la ieșirea din Sfântu Gheorghe a devenit infernal, situația prelungindu-se spre intersecţia de la Reci, ceea ce i-a nemulțumit pe mulți șoferi care erau în trecere și nu aveau nicio treabă cu marșul secuilor. Tot traficul lent și greoi i-a enervat la culme pe șoferii care tranzitau drumul dinspre Moldova spre Ardeal sau invers, mai ales pe cei de autocamioane încărcate. Iar totul a ținut câteva ore bune, căci traficul s-a îngreunat deja de la ora 9 dimineața și s-a decongestionat abia după ora 15. Transportul le-a jucat feste și organizatorilor însă, căci un tren care venea dinspre Harghita nu a mai ajuns la marş, în urma unei defecțiuni. Cu toate acestea, organizatorii la rândul lor au adus oameni cu miile, punând la bătaie 100 de autobuze care au transportat secui în toate punctele marșului.

Secuii vor în România, dar autonomi și „fără discriminare”

Marșul a început la ora 11 cu slujbe ecumenice, timp în care participanții au ascultat preoții, afișând steaguri secuiești, ale Ungariei, precum și alte steaguri ale autonomiilor din Europa – cum ar fi Tirolul de Sud sau Catalonia. Oamenii au mai afișat diverse pancarte, inscripționate inclusiv în limba română și în care spuneau: „Autonomia nu înseamnă independență, ci eficiență”, „Nu vrem independență, vrem autonomie”, „România e și țara noastră, a secuilor” sau „Ținutul Secuiesc, cealaltă față a României”. Pe alte pancarte, inscripționate în engleză, s-au transmis mesaje ce îndemnau la stoparea discriminării secuilor ori la respectarea dreptății pentru Secuime. În aceste acțiuni de susținere a pancartelor au fost angrenate tot felul de persoane, de la tineri până la bătrâni ori copii. De la câteva tarabe amplasate strategic lângă aglomerațiile de oameni, participanții și-au putut procura stegulețe secuiești, insigne, brățări și panglici – toate în roșu, alb și verde ori cu motive secuiești – iar comercianții au făcut bani frumoși, din moment de o brățară se vindea cu 10 lei iar steagurile cu 20-30 de lei bucata.

Steaguri felurite și exemple de autonomii

Cei de la UDMR nu s-au lăsat mai prejos și au comandat special pentru eveniment în jur de 3.000 de steaguri secuiești mici și alte patru steaguri uriașe, care au fost desfășurate pe traseul marșului. Secuii au venit cu mic și mare la manifestări – unii în porturi naționale, alții cu steaguri secuiești ori ungurești, iar alții… de curiozitate. Vremea bună a ținut însă cu organizatorii, căci oamenii au socializat, au mai băut câte o bere și s-au bucurat în primul rând de soare. La marș au venit însă și susținători din Ungaria, precum și reprezentanți ai Gărzii Maghiare și ai Mişcării Tinerilor Maghiari din cele 64 de comitate.

Discursuri autonomiste și planuri de nesupunere civică

Marșul pentru autonomie a format, în cele din urmă, un lanț viu, cu puncte foarte solide în unele părți și mai puțin elaborate în altele – la Reci, de exemplu, oamenii nu au fost mobilizați și direcționați, astfel că vreme îndelungată, câțiva kilometri nu au fost „acoperiți” de lanțul viu al autonomiei. Între timp, de la difuzoarele unde au emis radiouri maghiare s-au făcut auzite declarațiile liderilor maghiari, printre care și cea a președintelui UDMR, Kelemen Hunor. Acesta a spus, în cuvântarea sa, că 27 octombrie este o zi importantă pentru secuime, prilejuind cea mai mare manifestare pentru autonomie. Kelemen a arătat că autonomia nu înseamnă că secuii vor lua ceva de la locul său, ci dimpotrivă, vor aduce prin aceasta un plus, dorind doar să decidă ei pentru ei, în comunitățile lor și nu Bucureștiul. Președintele Partidului Popular Maghiar din Transilvania (PPMT), Toro T. Tibor, a reiterat ideile autonomiei, iar la final a spus că „dacă trebuie, vom iniția referendum, dacă trebuie, ne vom aduna din nou, dacă trebuie, vom trăi cu mijloacele nesupunerii civice”.

La finalul marșului, care s-a materializat prin lanțul viu pentru autonomie, a fost citită și Proclamația manifestării. În aceasta, cei de la CNS au subliniat din nou că vor autoguvernare pentru Ținutul Secuiesc și delimitarea provizorie a Ţinutului, format din 8 scaune şi 153 de autorităţi locale, aşa cum aceasta a fost stabilită în Rezoluţia Adunării Naţionale de la Ditrău. În plus, Proclamația prevede că „dacă guvernul nu va începe în cel mai scurt timp dialog serios cu reprezentanţii secuimii despre revendicările poporului secuiesc (…), atunci se vor înmulţi şi se vor intensifica acţiunile de protest, mergând până la nesupunerea civică”. Manifestarea s-a încheiat cu citirea Proclamației și intonarea imnului secuiesc și al Ungariei, iar apoi a urmat o nouă aglomerare și blocare a traficului – urmare a faptului că mașinile și oamenii trebuiau să părăsească locațiile în care se aflau.